Fremstilling af falske penge hører til blandt de forbrydelser i straffeloven, der straffes hårdest. Hele 12 års fængsel kan falskmøntneri udløse i alvorlige tilfælde, og selv om straffen ikke når det niveau, er det stadig ganske alvorligt, når to 29-årige nordjyske kvinder fredag skal møde i retten Hjørring. De to er tiltalt for over nogle dage i april 2019 at have fremstillet og brugt falske Euro-sedler som betaling i flere tilfælde. Første gang var 15. april, hvor kvinderne er tiltalt for at have betalt for en taxatur med en falsk 500 Euro-seddel. Betalingen fandt sted på en p-plads i Brovst. Turen kostede godt 642 kroner, og de to kvinder fik 2.000 kroner retur fra taxachaufføren i byttepenge. Mislykket forsøg dagen forinden Ifølge anklageskriftet havde de to kvinder allerede forsøgt sig med tricket dagen forinden, men da lykkedes det ikke, fordi taxachaufføren opdagede, at Euro-sedlen var falsk. Den ene af kvinderne er tiltalt for at have gentaget præcis samme Euro-fidus med succes i forbindelse med taxakørsler 17. og 18. august. Udover falskmøntneri er den ene kvinde tiltalt for besiddelse af lidt hash, ligesom den anden kvinde er tiltalt for et indbrudsforsøg i en forretning i Brovst.

Opsummering:
To nordjyske kvinder står fredag for retten i Hjørring, tiltalt for falskmøntneri, besiddelse af hash og forsøg på indbrud.